Ancaq düyməni basmağa ürək eləmirdi. Nəhayət, o, həyəcanını boğub düyməni basdı. Aparıcı sözü Raminə verdi. Bir anda hamının nəzərləri ona zilləndi. Ramin aydın səslə, aramla sualın cavabını izah etdi:

-İkirəngli qutudakı yaşıl topdur. Qırmızı qutudakı göy, yaşıl qutudakı isə qırmızı topdur.

Aparıcının "Bu,... düzgün cavabdır" sözləri səslənər-səslənməz alqış sədaları zalı bürüdü. Azarkeşlər əl çalır, "Ramin! Afərin!"-deyə qışqırırdılar.

Aparıcı Raminə yaxınlaşaraq mikrofonu ona tərəf tutdu:

- Həlledici xalı komandaya siz qazandırdınız! Tamaşaçılarımıza nə deyə bilərsiniz?

- Mən... Mən çox xoşbəxtəm!

Reyhan Yusifqızı

## Nə anladın?

B
Mətnə aid suallara cavab verin.
1. Məktəbdəki görüşün məqsədi nə idi?
2. Kimi komandanın kapitanı seçdilər?
3. Komanda heyəti hansı problemlə qarşılaşdı?
4. Ramin hansı suala cavab verməklə komandaya qələbə qazandırdı?

## Söz ehtiyatı

C
Söz boğçasından fərqləndirilmiş sözlərə uyğun yaxınmənalı sözləri seçin.
1. Olimpiadada iştirak edəcək komandanın tərkibi müəyyənləşdi.
2. Alpinist sıldırım qayaya qalxarkən çətin anlar yaşadı.
3. Ana əsgər oğluna görə narahat idi.
4. Babam doğma yurda qayıdacağı günü həsrətlə gözləyirdi.
C
Hansı cümlələrdə xal və düymə sözləri mətndəki mənasında işlənmişdir?
a) Kəpənəyin qanadında böyük qara xal var idi.
b) Güləşçimiz növbəti fəndi ilə daha iki xal qazandı.
a) Klaviaturanın düymələri ilə müxtəlif əməliyyatlar yerinə yetirmək olur.
b) Dərzi paltoya iki iri, parlaq düymə tikdi.