Bütün məclis əhli bu ifadan təsirlənmişdi. Həm nəğmənin ecazkarlığı, həm də Ağabəyim ağanın gözlərindəki nisgil Fətəli şaha incikliyini unutdurdu. O, Ağabəyim ağadan soruşur: - Eşitdim, bu havanı Qarabağ şikəstəsi adlandırmısan? Bu adla nə demək istəmisən, Ağabəyim? - Şah sağ olsun, el-obamdan ayrı düşmüşəm. Yarı canım vətənimdə qalıb. Qarabağdan ayrılmaqla sanki şikəst qalmışam. Fətəli şah dedi: - Bu bayatını eşidəndə sahibinə xələt verməyi tapşırmışdım. İndi dilə məndən, nə dilərsən. - Şah sağ olsun, elə bir bağ saldır ki, Qarabağdakı Xanbağına bənzəsin. Fətəli şah əmr verir: - Ağabəyimin arzusu yerinə yetirilsin! Xan bağına bənzər bağ salınsın! Bu bağın hər qarış torpağı, hər gülü, yarpağı,suyu, suvaranı da Qarabağdan gətirilsin! Ay dolanır, il keçir, bağ ərsəyə gəlir. Ağabəyim ağa bu cənnət guşəni "Vətən bağı" adlandırır. Qarabağdan gətirilən hər ağac, hər kol, hər gül Vətən bağında bitir. Bircə xarıbülbüldən başqa. Bağbanlar çox çalışsalar da, bu Qarabağ incisini Tehranda yetişdirə bilmirlər. Xarıbülbülün yoxluğu Ağabəyimi dilə gətirir: Vətən bağı al-əlvandır, Yox içində xarıbülbül. Nədən hər yerin əlvandır, Köksün altı sarı, bülbül?! Mehriban Vəzirin "Ağabəyim ağa Cavanşir" əsəri əsasında işlənmişdir. |  | • Söz boğçası •
• şikəstə • xələt • ərsəyə gəlmək | • vəsf etmək • köks • nisgil

## Söz ehtiyatı

B
Hansı izah "sözü göydə tutmaq" ifadəsinin mənasına uyğundur?
1. Gözəl səslə oxuya bilmək
2. Tez anlamaq, dərhal başa düşmək
3. Deyilənə əhəmiyyət verməmək