BAYRAQLAR

Bayrağın yaranması tarixi qədimdir. Əvvəllər bayraqları gəmilərdə, döyüşlərdə istifadə edərdilər. Zaman keçdikcə bayraqlar xalqların, dövlətlərin simvoluna çevrildi. Bu gün dünyada hər bir dövlətin öz bayrağı var. Bu bayraqlar rənginə və üzərindəki təsvirlərə görə bir-birindən fərqlənir. Bayraqların üzərindəki təsvirlər hər bir xalqın milli-mənəvi dəyərləri, dini, təbii sərvətləri ilə bağlıdır. *** Bayraqlarda ən çox istifadə edilən üç rəng - yaşıl, qırmızı və ağ rənglərdir. Qırmızı rəng azadlığı, həmrəyliyi ifadə edir. Ağ rəng saflıq və paklıq rəmzidir. Yaşıl rəng isə daha çox müsəlman ölkələrinin bayraqlarında istifadə edilir və islam dinini ifadə edir. *** Bəzi dövlət bayraqlarının üzərində Günəş təsviri verilir. Günəş simvolu qədim dövrlərdən istifadə edilir, aydınlığa, işıqlı gələcəyə işarə edir. Bir çox müsəlman ölkələrinin bayraqlarında istifadə edilən aypara və ulduz din və dövlət simvollarından biridir. Türk dünyasında bu simvollar həmişə müqəddəs sayılmışdır. Zaman keçdikcə məzmununu dəyişərək islamın simvoluna çevrilmişdir. *** Bəzi ölkələrin bayraqlarında müxtəlif heyvan, quş və bitki təsvirlərindən istifadə olunur. Bu simvollar həmin ölkənin təbiəti haqqında məlumat verir. Qədimdə türk bayraqlarında təsvir olunan bozqurd azadlığın, hürriyyətin simvolu idi. Bir çox bayraqlarda isə göyərçin sülhə çağırışı ifadə edir. Son olaraq qeyd edək ki, bəzi simvollar bir çox ölkələrin bayraqlarında təkrar olunur. Bu çox zaman həmin ölkələrin oxşar mədəniyyətə, yaşayış tərzinə və eyni dinə mənsubluğunu göstərir. |  | • Söz boğçası •
• hürriyyət • mədəniyyət | • bozqurd • mənsubluq
Argentina Türkmənistan Pakistan Polşa