Qavroş filin qıçından ikiəlli yapışdı. Bir göz qırpımında nərdivansız dırmaşaraq deşiyə çatdı və koramal kimi sürünərək ora girdi. Oradan başını çıxarıb dedi:

- Gördünüz?! İndi siz də çıxın!

Qavroş cəld sürüşüb aşağı düşdu. Balacaların qalxmasına kömək etdi.

- Budur,gəlib çatdıq. Hə, uşaqlar, indi siz mənim evimdəsiniz.

Qavroş qətranlı fitilin ucunu yandırdı. İçəri bir az işıqlandı. Uşaqlardan kiçiyi böyüyə qısılaraq dedi:

- Bura necə də qaranlıqdır.

• Söz boğçası •
• bərbər
• ülgüc
• fitil
• həsir
• koramal
• meh
• çağa

Qavroşun uşağa yazığı gəldi:

- Ay səfeh, bayır qaranlıqdır, amma burada şam yanır. Orada yağış yağır, amma bura qurudur. Bayır soyuqdur, burada meh də əsmir.

Qavroş onlara köhnə həsirdən yatmağa yer düzəltdi:

- Bu həsiri zooparkdakı meymunlardan çırpışdırmışam.

Başqa bir qalın həsiri göstərib dedi:

- Bu isə zürafənindir. Dedim, filə lazımdır. Etiraz etmədi.

Qavroş: "İndi isə yatın!" - deyib işığı söndürdü. Elə həmin an siçovulların ciyiltisi eşidildi.

- Bu nə səsdir? - uşaqlardan balacası soruşdu.

- Siçovullardır.

- Bəs pişiyin yoxdur?

- Pişiyim vardı, onlar yedi.

- Bu siçovullar bizi də yeyə bilər?

- Əlbəttə, yeyərlər!

Uşaq çox qorxdu. Qavroş gülüb onu sakitləşdirdi:

- Qorxma! Onlar bizim yanımıza gələ bilməzlər. Mən buradayam. İstəyirsən, əlimdən tut. Səsini kəs, yat.

Bir azdan uşaqlar mışıl-mışıl yatırdılar.

Viktor Hüqonun "Səfillər" romanından